Miro_Kasprzyk
Vďaka tejto úspešnej ceste s pantomímou sa po československých nežných revolučných rokoch (1989) v roku 1992 úspešne profesionalizoval a stal sa umelcom v slobodnom povolaní. Od tohto roku jeho originálny pohybový prejav a improvizácie nezmazateľne píšu históriu slovenskej pantomímy a šíria jej dobré meno doma aj v zahraničí. Medzinárodne veľmi významným bol rok 1994 a  mímova finálová nominácia medzi osem najlepších európskych zabávačov – European comedy awards (Frankfurt am Main, SRN), kde ako jediný reprezentoval východnú Európu a tesne zostal pod pomyselným stupňom pre trojicu najlepších. Odvtedy úspešne účinkuje po celej Európe – Česko, Veľká Británia, Francúzsko, Švajčiarsko, Rakúsko, Dánsko, Fínsko, Rusko, Holandsko, Poľsko, Sicília, či v zámorí – Mexiko ’98 alebo Helsinki, Fínsko 2009, Washington DC, USA 2010, Warszawa, Poľsko 2014  a Česko Praha, Polička MIME FEST a od roku 2012 pravidelne 10 rokov obveseľuje a moderuje slávnosti pre Hrad Kurovice, Zabudnuté remeslá na Červenom Kameni, Rozprávkové pódium v Lučenci, atď. Medzi výrazné divadelné projekty patrí sólová celovečerná pantomíma „DON TICHOT“, ktorú s režisérom Kamilom Žiškom autorsky pripravil pre Hudobné divadlo v Trenčíne ako voľné spracovanie na námet klasiky svetovej literatúry Miguela de Cervatnesa Don Quijote de la Mancha. V júni 2008 sa vo svojej premiére predstavil v Spišskom divadle prvýkrát ako autor a scenárista novej nonverbálnej rozprávky pre najmenších „O zázračnej krhličke“, ktorú so súborom divadla, aj réžijne naštudoval. Okrem vlastných predstavení spolupracuje na nespočetných vernisážach, televíznych, multimediálnych a filmových projektoch: Koncert pre 2001 – Bobo Kantor,  Šmankote babičko čaruj, Sokoliar Tomáš, Detské okienko v Teleráne, Noviny mínus, sedemdielny večerníčkový projekt pre STV Košice OSMIJANKO či  herecký aj hovorený výstup v TV JOJ – AFÉRY (diel, v ktorom stvárnil duchovného). Zvlášť treba pripomenúť významný humoristicko-satirický projekt APROPO TV, lebo sa na obrazovke objavil po boku humoristických veličín Slovenska, medzi ktoré patrili Jarko Filip a Stanko Radič. Výrazný obrazový počin je štvorica reklamných spotov pre TMR natočená v roku 2013 a s veľkým pozitívnym ohlasom vysielaná a používaná na internete. Mím ako TATRANEC pozývajúci na lyžovačku, ubytovanie, jedlo či kúpanie v Tatralandii. Reklamný projekt, ktorý využíva túto jedinečnú postavu aj v súčasnosti na rôznych tatranských akciách aj ako moderátora pri významných otvoreniach nových objektov, aj lanoviek… V posledných rokoch sa objavil v reláciách Teleregína Banská Bystrica, Vo štvorici po Slovensku – Markíza, Necelebrity – RTVS či v novom projekte KUCHYŇA, HORNÁ DOLNÁ – TV Markíza. Televízne projekty pokračujú aj v aktuálnom období. Seriál pre TV JOJ – SOM MAMA I. a aj II. séria, ZA SKLOM. Krásny portrét pre TV MARKÍZA s Jánom Tribulom či KUCHYŇA II. séria atď. Aktuálne je rozpracovaný dokument o 25 rokoch festivalu PAN v réžii a kompletnej produkcii podporovateľa podujatia Iva Brachtla z Bratislavy či seriál Nemocnica TV JOJ, alebo filmový projekt Mišky Čobejovej Bon jour mon amour. Popri vlastnej umeleckej ceste pripravil niekoľko autorských predstavení s postihnutými deťmi v Liptovskom Hrádku. Ako jeden z mála mímov na Slovensku sa aktívne venuje mladým umelcom. Za posledných dvadsaťdeväť rokov zľudovelo tvrdenie, že Miroslav Kasprzyk je otcom jediného najstaršieho a aj najväčšieho slovenského festivalu pantomímy PAN, zameraného na pohyb a pantomímu v L. Mikuláši, ktorého prebehlo už neuveriteľných 28 ročníkov a pripravuje sa 29. ročník, opäť s európskou účasťou. Za účasti zahraničných hostí a významných lektorov z Európy, zo Slovenska či z Prahy – chodievajú Ostapczuk, Zamboj, Horák, Capko, Zezulová, Ferencz, Jansen, Zaryan či Halaš, vedúci katedry nonverbálneho divadla a prorektor HAMU. Takýmto spôsobom rastie každý rok rodina ľudí v pohybe. Posledné roky v dielňach pracovalo vyše 300 účastníkov a na festivale bolo celkom aj s hosťami do 500 umelcov, divákov nerátajúc. Jedinečnosť festivalu potvrdzuje neutíchajúci záujem domácich súborov a mímov, ale aj ohlasy zo zahraničia. Festival dlhé roky zdobí neopakovateľná rodinná atmosféra. Kvalitná výučba v dielňach, pokračujúci projekt výučby učiteľov ZUŠ či milá stretávka mímov z celého Slovenska a zo zahraničia. Rozmanitý sprievodný program profesionálov mímov, tanečníkov, klaunov či šermiarov otvára dvere k umeniu doteraz na každom, ale aj na budúcom, už XXIX. ročníku festivalu PAN 2022 v Liptovskom Mikuláši, presne dva roky po  pripomienke 60 rokov slovenskej pantomímy. Úplne novým umeleckým počinom popularizátora umenia ticha sa stala pantomimická súťaž PANart, ktorá nemá na Slovensku obdobu. Súkromné tanečné konzervatórium z Liptovského Hrádku – riad. E. Ohraďanová – a Festival PAN – M.Kasprzyk – v úzkej spolupráci pripravili už 5 ročníkov medzinárodnej súťažnej prehliadky umeleckých vysokých škôl, akadémií, stredných umeleckých škôl a konzervatórií. Súťaž sa koná v priestoroch SZUŠ Liptovský Mikuláš v utorok pred festivalom PAN pod odborným dohľadom profesionálov z Česka i zo Slovenska. Súťažná prehliadka vytvára umelecký priestor na prezentáciu, vzájomné porovnanie i stretnutia, ktoré posúvajú nádejných mímov do inej dimenzie. Nielen sa pantomímu podľa osnov naučiť, ale použiť, používať a možno raz naplno žiť umenie ticha. Posledné roky sa zintenzívnila mímova pedagogická práca a praktická výučba základov pantomímy na Slovensku. Viac ako dvadsať rokov trvá a pokračuje už aj organizačne pravidelné stretanie na Letnom divadelnom  tábore na Štiavnických Baniach, ktoré má 29 rokov a aktuálne sa koná v réžii OZ ATĎ. Lektorsky rieši neskutočné LETAVY, dielne na Akademickom Prešove, Festivale Petra Scherhaufra v Nitre, DOTYKY A SPOJENIA Martin, výučbu pre šermiarske skupiny či spoluprácu s MIMEFESTom Polička (Česko). Domácu výučbu v Martine, Žiline, Trnave  či Námestove postupne doplnili výjazdy na workshopy do Poľska, Česka a pod. Pedagogické pôsobenie  a spolupráca s Cirkevným konzervatóriom v Bratislave, bola nadštandardná. Pätnásť rokov sa tu úspešne stretával mím pedagóg a budúci herci či speváci. Nové pôsobenie a výzvy prináša výučba na Súkromnom konzervatóriu PINK HARMONY Zvolen a Súkromnom tanečnom konzervatóriu v Liptovskom Hrádku. Významné workshopy základov javiskového pohybu a techník pantomímy sa realizovali na Akadémii umení v Banskej Bystrici aj na pôde Spišského divadla s kompletným hereckým kolektívom divadla, pre artistov združenia „Cirkus trochu jinak“ a konzervatoristov v Ostrave či šermiarov z Bojníc, Trnavy, zo Svätého Jura, z Bratislavy, Brna, zo Stupavy  alebo lektorský zbor z hradu Červený Kameň.